कहा- कुछ लोग हैं जिनके पास अहम सबूत हैं, उन सबूतों की जांच जारी है
Bollywood Actor Sushant Singh Rajput Case Update - सुशांत सिंह राजपूत केस में तीन साल बाद एक नया अपडेट आया है। महाराष्ट्र के डिप्टी सीएम देवेंद्र फडणवीस ने कहा है कि उनके पास इस केस से संबंधित कुछ अहम सबूत मिले हैं
सुशांत सिंह राजपूत केस में तीन साल बाद एक बड़ा अपडेट आया है। महाराष्ट्र के डिप्टी सीएम देवेंद्र फडणवीस ने कहा है कि उनके पास इस केस से संबंधित कुछ अहम सबूत मिले हैं। इन सभी सबूतों की विश्वसनीयता की जांच की जा रही है।
फडणवीस ने कहा कि कुछ लोग हैं, जिनके पास इस मामले से जुड़ी जानकारी है, हम उन तक पहुंच चुके हैं। बता दें कि सुशांत सिंह राजपूत 14 जून, 2020 को मुंबई के बांद्रा में अपने घर पर रहस्यमयी तरीके से मृत पाए गए थे।
पहली नजर में मामला सुसाइड का लगा था, लेकिन बाद में मीडिया और विपक्षी दलों के प्रेशर की वजह से इस मामले की जांच को CBI को सौंपा गया। हालांकि CBI की जांच में कुछ खास पता नहीं चल पाया।
फडणवीस ने कहा- केस से जुड़े सबूतों की जांच की जा रही है
देवेंद्र फडणवीस ने रिपब्लिक भारत से बात करते हुए कहा- अभी तक जो भी जानकारी थी, वो अफवाहों पर आधारित थीं। इसी बीच कुछ लोगों ने हमसे कहा कि उनके पास इस केस से संबंधित कुछ ठोस सबूत हैं।
हमने उनसे बात की और पुलिस को वो सबूत सौंपने को कहा है। अभी उन सभी सबूतों की जांच की जा रही है। वो सबूत सही या नहीं इसकी जानकारी होनी चाहिए। इसलिए अभी मैं ज्यादा कुछ नहीं कहना चाहूंगा।
जाने क्यों सुशांत केस में गहराया शक?
इस साल जनवरी में सुशांत केस में एक चौंकाने वाली बात निकलकर सामने आई थी। एक्टर के पोस्टमॉर्टम के वक्त मौजूद एक अटॉप्सी स्टाफ रूपकुमार शाह ने दावा किया कि सुशांत ने आत्महत्या नहीं की, बल्कि उनका मर्डर हुआ था।
उन्होंने कहा कि जब सुशांत की बॉडी को पोस्टमॉर्टम के लिए लाया गया तो उनकी गर्दन और शरीर के कुछ हिस्सों पर चोट के निशान थे। रूपकुमार ने इस बारे में अपने सीनियर्स से बात करनी चाही, पर उन्होंने कहा कि इस बारे में बाद में बात करेंगे।
अटॉप्सी स्टाफ ने कहा कि सुशांत के निधन के वक्त उन्हें सुशांत सिंह राजपूत के निधन के वक्त हमें कूपर हॉस्पिटल में पांच बॉडीज मिली थीं। उन्हें बताया गया कि इनमें से एक बॉडी वीआईपी की है। उन्होंने कहा कि पोस्टमॉर्टम रिपोर्ट में क्या लिखना है ये डॉक्टर का काम है लेकिन सुशांत की तस्वीरें देखकर कोई भी कह सकता है कि उनका मर्डर हुआ था।
इस केस में ड्रग्स एंगल भी खुलकर सामने आया था
CBI जब इस मामले की जांच कर रही थी तब इसमें ड्रग्स एंगल खुल कर सामने आया था। नारकोटिक्स कंट्रोल ब्यूरो ने इस मामले में बड़े पैमाने पर जांच की थी। जांच में ड्रग्स सिंडिकेट की बात भी सामने आई थी।
इस ड्रग्स केस में सुशांत की गर्लफ्रेंड रहीं रिया चक्रवर्ती बुरी तरह फंसी थीं। रिया पर खुद भी ड्रग्स लेने और सुशांत को भी ड्रग्स देने का आरोप लगा था। इसके अलावा रिया पर सुशांत के घरवालों ने भी आरोप लगाते हुए कहा था कि वो सुशांत को मानसिक और आर्थिक रूप से प्रताड़ित करती थीं।